Lav et referat af nedenstående tekst:

Tekst:
En 24-årig thybo har givet danskerne en ekstra god grund til at følge med i Tour de France i år. Selvom Jonas Vingegaard debuterer i det franske landevejsløb, ligner han i højere grad en rytter, der har kørt det flere gange. En præstation, der kun er blevet vigtigere, efter Team Jumbo-Vismas største stjerne Primoz Roglic er udgået. På weekendens bjergetaper har danskeren formået at holde sig til i klassementet, og på Tourens første hviledag indtager han en fjerdeplads med 5 minutter og 32 sekunder op til Tadej Pogacar i den gule førertrøje. Det har været en ganske godkendt første uge for debutanten. At Roglic ikke længere er en del af Jumbo-Vismas planer, har givet plads til, at Jonas Vingegaard nu skal udfolde sine vinger og konkurrere med alle andre end sloveneren fra UAE Team Emirates. Det fortæller Frans Maasen, der er sportsdirektør på holdet. - Han skal følge de bedste, som ligger efter Pogacar. Pogacar er klart den bedste i løbet. Men efter sloveneren er Jonas blandt de bedste ryttere, så vi håber, han kan blive på det niveau den næste uge. Hvis ikke, er det bare sådan. Han er en ung rytter, der stadigvæk skal lære. Det gør han her. Han har en god mulighed for at køre for sig selv i den her Tour, siger han. Vingegaard blev nummer to i Baskerlandet Rundt, som er et af de hårdeste etapeløb på en uge, ligesom han sidste år viste sig godt frem i Vuelta a España. Udover at være blandt de fire øverste i dette års Tour var det kun Stefan Küng og Pogacar, der kørte hurtigere end ham på enkeltstarten. Pogacar kan ingen røre Jonas Vingegaard er glad for, han befinder sig i en god situation, men han har fortalt, at han vil tage det dag for dag og se, hvad det kan ende med. TV 2 SPORTs cykeleksperter Lars Bak og Rolf Sørensen er enig med Vingegaards sportsdirektør, når han siger, at Vingegaard skal glemme Pogacar. Han skal køre sig eget løb og have fokus på de favoritter, der før løbet var kandidater til at true sloveneren. - Han skal forsøge at køre med de dage, hvor han har gode ben. Hvis en rytter som Carapaz (Richard, red.) eller Urán (Rigoberto, red.) stikker, så skal han følge med, så han måske kan tage tid på dem. Det er måden at gøre det på. For Pogacar er der ikke rigtig nogen, der kan røre, fortæller Lars Bak, der bakkes op af sin ekspertkollega: - Han kender sig selv, og han ved, hvad han kan. Han skal blive ved med at køre på fornemmelsen og ikke sætte det hele over styr. Sejren er formentlig væk, så det gælder for ham om at holde sig til, indtil han kan tage sin enkeltstart i brug som sit stærkeste våben, lyder det fra Rolf Sørensen. Dermed bliver det spændende at følge danskerens videre færd i Tour de France, ligesom den næste enkeltstart på 20. etape kan blive afgørende for, om han ender på podiet i Paris den 18. juli.

Referat:
Jonas Vingegaard er blevet Jumbo-Vismas klassementshåb i Tour de France, efter den slovenske stjerne Primoz Roglic har forladt løbet.